**KOLLÉGIUMI NEVELŐTANÁR SZAK (MA)**

**Szakismertető videó:**

<https://www.youtube.com/watch?v=mLgOcanoMFU>

**Képzési forma, tagozat:**

Mesterképzés, nappali és levelező munkarend

**Képzési idő:**

Előképzettségtől függően 2-5 félév

**Az oklevélben szereplő szakképzettség megnevezése:**

1. magyar nyelvű megjelölése: okleveles kollégiumi nevelőtanár
2. angol nyelvű megjelölése: pedagogue in a hall of residence

**A képzés célja:**

A képzés célja a bentlakásos intézmények, alap-és középfokú kollégiumok és gyermekotthonok számára olyan pedagógusok képzése, akik képesek a színtérspecifikus szocializációs, szociális, motivációs, életmód mintaadó, tanulást támogató, tudás- és értékközvetítő, személyiségfejlesztő intézményi funkciókat segíteni; képesek a helyi szükségletekhez igazodó intézményi programokat, egyéni és csoportos tevékenységeket megtervezni, végigvezetni, elemezni, értékelni.

**Az ideális jelentkező:**

Olyan első tanári szakképzettséget választó hallgatókat és/vagy pedagógus diplomával rendelkező jelentkezőket várunk, akik érzékelik, hogy a társadalmi környezet változásának hatására kiszélesedtek az iskola falain túli művelés, a többlet tudás közvetítésének, a tehetséggondozásnak és az esélyegyenlőség megteremtésének lehetőségei, és ennek megfelelően magas szintű elméleti, mesterségbeli tudásukat, pedagógiai kultúrájukat, speciális módszertani eszköztárukat a sokváltozós kollégiumi nevelési rendszerbe szerveződve kívánják alkalmazni.

**Főbb tárgyak:**

Kollégiumok közösségei, tanulásmetodika, környezetpedagógia, életmód és életvitel, differenciált nevelés-oktatás, kooperatív technikák

**Nyelvi követelmények:**

A mesterfokozat megszerzéséhez államilag elismert legalább középfokú C típusú, illetve azzal egyenértékű nyelvvizsga szükséges.  
Mentesül a nyelvi követelmények alól az a hallgató, aki tanulmányainak első évfolyamon történő megkezdésének évében betölti legalább a negyvenedik életévét!

**Továbbtanulási lehetőségek, doktori képzés:**

Továbbtanulási lehetőség megfelelő felkészszültséggel bármely neveléstudományi doktori képzésben.

**"A szakma szépségei":**

A kollégiumi nevelőtanárnak – a nevelés, a szocializáció sajátos közegében – lehetősége van olyan pozitív pedagógiai légkör kialakítására, melynek jellemzője a személyesség; a csoportérzés alakítása; a diákok (ön)tevékenységének orientálása, szervezése és irányítása; a társadalmi elvárások, a szociális, a környezeti és a kulturális tényezők beépítése a napi pedagógiai gyakorlatba.

**Elhelyezkedési esélyek és lehetőségek:**

Valamennyi alap-és középfokú kollégium, bentlakásos intézmény és gyermekotthon, ahol meghatározó a közösségi értékrend és normarendszer fejlesztése; a tanulási kultúra alakítása; a felzárkóztatás, a tehetségek kiválasztása és gondozása; az egészséges és kulturált életmódra nevelés; az önismeret fejlesztése, a korszerű világkép kialakításának segítése.